|  |  |
| --- | --- |
|  | PATVIRTINTA Klaipėdos lopšelio-darželio „Obelėlė“ direktoriaus 2014 m. vasario 27 d. įsakymu Nr. V-21 |

**KLAIPĖDOS LOPŠELIO-DARŽELIO „OBELĖLĖ“ 2014-2017 METŲ**

**KORUPCIJOS PREVENCIJOS PROGRAMA**

**I. BENDROSIOS NUOSTATOS**

1. Klaipėdos lopšelio-darželio „Obelėlė“ kovos su korupcija programa (toliau –Programa) yra korupcijos prevencijos priemonė, skirta korupcijos prevencijai ir korupcijos pasireiškimo galimybėms mažinti lopšelyje-darželyje.

2. Programos paskirtis – užtikrinti ilgalaikę, veiksmingą ir kryptingą korupcijos prevenciją ir kontrolę įstaigoje. Programa padės vykdyti kryptingą korupcijos prevencijos politiką, užtikrinti skaidresnę, veiksmingesnę ir viešesnę lopšelio-darželio darbuotojų veiklą.

3. Programos strateginės kryptys – korupcijos prevencija, antikorupcinis švietimas ir informavimas.

4. Korupcijos prevencija lopšelyje-darželyje įgyvendinama vadovaujantis šiais principais:

4.1. teisėtumo – korupcijos prevencijos priemonės įgyvendinamos laikantis Lietuvos Respublikos Konstitucijos, įstatymų ir kitų teisės aktų reikalavimų;

4.2. visuotinio privalomumo – korupcijos prevencijos subjektais gali būti visi įstaigos darbuotojai;

4.3. sąveikos – korupcijos prevencijos priemonių veiksmingumas užtikrinamas derinant visų korupcijos prevencijos subjektų veiksmus, keičiantis subjektams reikalinga informacija ir teikiant vienas kitam kitokią pagalbą;

4.4. pastovumo – korupcijos prevencijos priemonių veiksmingumo užtikrinimas nuolat tikrinant ir peržiūrint korupcijos prevencijos priemonių įgyvendinimo rezultatus.

5. Korupcinio pobūdžio nusikalstama veika yra ši: kyšininkavimas, tarpininko kyšininkavimas, papirkimas, kita nusikalstama veika, jei ji padaryta viešojo administravimo sektoriuje arba teikiant viešąsias paslaugas, siekiant sau ar kitiems asmenims naudos, piktnaudžiavimas tarnybine padėtimi arba įgaliojimų viršijimas, piktnaudžiavimas oficialiais įgaliojimais, dokumentų suklastojimas, sukčiavimas, turto pasisavinimas ar iššvaistymas, tarnybos paslapties atskleidimas, komercinės paslapties atskleidimas, neteisingų duomenų apie pajamas, pelną ar turtą pateikimas, nusikalstamu būdu įgytų pinigų ar turto legalizavimas, kišimasis į valstybės tarnautojo ar viešojo administravimo funkcijas atliekančio asmens veiklą ar kita nusikalstama veika, kai tokias veikos padarymu siekiama ar reikalaujama kyšio, papirkimo arba nuslėpti ar užmaskuoti kyšininkavimą ar papirkimą.

6. Programa parengta vadovaujantis Lietuvos Respublikos korupcijos prevencijos įstatymu, Lietuvos Respublikos nacionaline kovos su korupcija programa, kitais teisės aktais, reglamentuojančiais šią sritį.

**II. SITUACIJOS ANALIZĖ**

7. Lopšelio-darželio veiklą grindžia Lietuvos Respublikos Konstitucija, Vyriausybės nutarimai, Švietimo ir kiti įstatymai, Švietimo ir mokslo ministro įsakymai, Savivaldybės tarybos sprendimai, mero potvarkiai, administracijos direktoriaus įsakymai, Švietimo skyriaus vedėjo įsakymai, kiti teisės aktai.

8. Lopšelis-darželis teikia ikimokyklinį, priešmokyklinį ugdymą, organizuojamas vaikų maitinimas.

9. Vaikai į lopšelio-darželio grupes priimami vadovaujantis Vaikų priėmimo į Klaipėdos miesto savivaldybės švietimo įstaigų ikimokyklinio ir priešmokyklinio ugdymo grupes tvarkos aprašu, patvirtintu Klaipėdos miesto savivaldybės tarybos 2013 m. gruodžio 18 d. sprendimu Nr. T2-316.

10. Lopšelio-darželio interneto svetainėje skelbiamos ketvirtinės ir metinės finansinės ataskaitos, darbuotojų atlyginimų vidurkiai.

11. Viešieji pirkimai vykdomi vadovaujantis Viešųjų pirkimų įstatymu ir patvirtintomis lopšelio-darželio viešųjų pirkimų taisyklėmis.

12. Lopšelio-darželio bendruomenė informuojama apie metinį biudžetą, lėšų panaudojimą, svarstomi lėšų taupymo klausimai.

13. Direktorius ir lopšelio-darželio darbuotojai, turintys administravimo įgaliojimus pateikia privačių interesų deklaracijas.

**III. PROGRAMOS TIKSLAI IR UŽDAVINIAI**

14. Programos tikslas – atskleisti ir šalinti priežastis bei prielaidas korupcijai lopšelyje-darželyje atsirasti ir plisti, sustiprinti korupcijos prevenciją, užkirsti kelią korupcijos atsiradimui įstaigoje, pašalinti teisės aktų, procedūrų, kitų veiklos sričių spragas, dėl kurių gali atsirasti sąlygos korupcijai.

15. Programos tikslams pasiekti numatomi uždaviniai:

15.1. užtikrinti efektyvų numatytų priemonių įgyvendinimą;

15.2. siekti, kad visų sprendimų priėmimo procesai būtų skaidrūs, atviri ir prieinami lopšelio-darželio bendruomenei;

15.3. didinti antikorupcinio švietimo sklaidą įstaigoje; ugdyti bendruomenės narių antikorupcines nuostatas, nepakančią korupcijos augimui pilietinę poziciją.

15.4. įtraukti į korupcijos prevenciją bendruomenę;

15.5. padidinti įstaigos darbuotojų teisinį sąmoningumą ir atsakingumą, mokyti darbuotojus korupcijos prevencijos klausimais.

16. Darbo grupė įgaliota vykdyti korupcijos prevenciją ir jos kontrolę:

16.1. parengia keturių metų priemonių planą;

16.2. nustatyto sritis, kuriose yra didžiausia galimybė ir sąlygos atsirasti korupcijai;

16.3. kartą per metus pateikia lopšelio-darželio direktoriui ataskaitą apie Programos įgyvendinimo priemonių plano vykdymą ir Darbo grupės veiklą

**IV. BAIGIAMOSIOS NUOSTATOS**

17. Programa įgyvendinama pagal Programos įgyvendinimo priemonių planą.

18. Programa skelbiama lopšelio-darželio svetainėje [www.obelele.lt](http://www.obelele.lt)

19. Lopšelio-darželio direktorius su programa pasirašytinai supažindina visus darbuotojus.

20. Programos įgyvendinimo kontrolę vykdo direktoriaus įsakymu paskirtas asmuo, atsakingas už korupcijos prevenciją ir priežiūrą.

 \_\_\_\_\_\_\_\_\_\_\_\_\_\_\_\_\_\_\_\_\_\_\_